इक 2 करियै ओदिये सेहलड़ियें दे डोले उठी गे हे। कल्लै दियां पन्छानू अज्ज बेबाकब परदेसना बनी गेइयां हियां। हत्थ पीले करने दा चा सुखना जन बनी गेया हा । गली च कुदै कलांट बाजा बजदा तां ओदे मनै दियां सोहल सद्दरां न्हेरी कोठड़ी च बड़ियै डुसकी पौन्दियां। सील चिट्टी घोड़ी पर परदेसी कैंता दा सेहरा दिक्खने दा चा, दिला दियां तैहियां दरेड़दे कलांटै दे सुर, रंग-बरंगी झडियां, केली दे तोरण ते लाल पीले लाटुयें दिया जगमग लड़िया, किज बी ते ओदे सुखनें च सच नईं हा होआ। उमरी च लौहकियां मेहलड़ियां मामां बनी गेदियां हियां। पर ओदी ठाठां मारदी बरेस दिना च बलदे दिये साई बेअर्थ फकोंदी रेई ही। दिये दी लोई सांई ओदे गोरे धुप जोवनै दी गुहाड़ निम्मा पौन लगा हा। जक्क जुआनी परा भागें दी मन्हूस छां हटने दा नां नई ही लै करदी। दिलै च अनगिनत छेक पेई गेदे हे। तान्ने-मीणें उसी छाननी करी छोड़े दा हा। अपने बखलें, सबनीं दी अक्खीं च ओ रड़कदी रौहन्दी।